b'\n_START_ARTICLE_\nJosep Pous i Pag\xc3\xa8s\n_START_SECTION_\nBiografia\n_START_PARAGRAPH_\nEra fill d\'un metge republic\xc3\xa0 federal d\'Avinyonet de Puigvent\xc3\xb3s. Va ser alumne de l\'IES Ramon Muntaner i va estudiar medicina a Figueres i Barcelona, per\xc3\xb2 no va acabar la carrera. El 1893 es cas\xc3\xa0 amb la Merc\xc3\xa8 G\xc3\xb3mez Illa, i per tal de mantenir la fam\xc3\xadlia va tornar a Avinyonet de Puigvent\xc3\xb3s per a dedicar-se a la propietat familiar._NEWLINE_El 1903 es trasllad\xc3\xa0 a Barcelona, on va interessar-se pel periodisme pol\xc3\xadtic i col\xc2\xb7labor\xc3\xa0 en El Poble Catal\xc3\xa0 fins a la seva desaparici\xc3\xb3 el 1918, alhora que es dedicava a la literatura amb els pseud\xc3\xb2nims de Josep Piula o Pere Mas i Roure. El 1909 fou detingut arran d\'un article d\'El Poble Catal\xc3\xa0 i rest\xc3\xa0 a la pres\xc3\xb3 durant un mes._NEWLINE_El 1914 reb\xc3\xa9 una subvenci\xc3\xb3 municipal gestionada per Ignasi Igl\xc3\xa9sias Pujadas i esdevingu\xc3\xa9 empresari teatral amb Evarist F\xc3\xa0bregas i P\xc3\xa0mies, cosa que li facilit\xc3\xa0 l\'estrena de la major part de les seves obres teatrals. Tanmateix, la seva obra m\xc3\xa9s celebrada havia de ser la seva novel\xc2\xb7la La vida i la mort d\'en Jordi Fraginals (1912), amb la qual va assolir l\'estil narratiu i la f\xc3\xb3rmula novel\xc2\xb7lesca que sempre havia tractat d\'aconseguir, entre el realisme i el psicologisme, amb influ\xc3\xa8ncies d\'\xc3\x80ngel Guimer\xc3\xa0 i Santiago Rusi\xc3\xb1ol. _NEWLINE_Pol\xc3\xadticament, el setembre de 1936 s\'autodefinia com un "modern catalanista liberal obert a aportacions de renovaci\xc3\xb3 que vivifiquin i ampli\xc3\xafn reivindicacions pol\xc3\xadtiques i socials posteriors"._NEWLINE_Del 1937 al 1938 dirig\xc3\xad la Instituci\xc3\xb3 de les Lletres Catalanes i fou president de l\'Ateneu Barcelon\xc3\xa8s quan aquest estava intervingut per la Generalitat de Catalunya a causa de la guerra civil espanyola. A la seva junta hi havia personatges de primera l\xc3\xadnia com Joaquim Borralleras, Pompeu Fabra i Josep Andreu i Abell\xc3\xb3, que tot i les prec\xc3\xa0ries condicions i la reducci\xc3\xb3 del nombre de socis, varen organitzar el Cicle de Poesia Catalana el 1937 i m\xc3\xa9s de cinquanta actes del Grup Literari Oasi, un grup d\'escriptors que es reunia cada dissabte al bar del carrer Canuda del mateix nom._NEWLINE_Pous va adoptar una posici\xc3\xb3 apol\xc3\xadtica en la seva gesti\xc3\xb3 sota l\'esl\xc3\xb2gan "per Catalunya, la cultura i la civilitzaci\xc3\xb3". Aquest posicionament el va portar a donar suport al Grup Sindical d\'Escriptors Catalans, afiliat a la CNT, tot i que discrepava dels comunistes i anarquistes catalans. Va realitzar personalment el gui\xc3\xb3 del Manifest dels Intel\xc2\xb7lectuals Catalans aparegut a La Publicitat el 28 de maig de 1937 en resposta als fets de 1937, tot i que finalment no ho va signar._NEWLINE_El 1939 es va exiliar a M\xc3\xa8xic fins al 1944, quan torn\xc3\xa0 a Barcelona. Va formar part del Consell Nacional de Catalunya, i cap al 1944 fund\xc3\xa0 i dirig\xc3\xad el Consell Nacional de la Democr\xc3\xa0cia Catalana, tamb\xc3\xa9 conegut com a Comit\xc3\xa9 Pous i Pag\xc3\xa8s, que va dirigir fins a la seva mort. _NEWLINE_\xc3\x89s enterrat al Cementiri de Poble Nou de Barcelona. El 1998 el seu arxiu particular fou cedit a l\'Arxiu Nacional de Catalunya pel seu n\xc3\xa9t, Joaquim Monturiol i Pous.\n_START_SECTION_\nFons personal\n_START_PARAGRAPH_\nEl seu fons personal es conserva a l\'Arxiu Nacional de Catalunya. El fons cont\xc3\xa9 la documentaci\xc3\xb3 generada i rebuda per Josep Pous i Pag\xc3\xa8s, de car\xc3\xa0cter personal i familiar, aix\xc3\xad com la paperassa generada en funci\xc3\xb3 de la seva activitat professional com a escriptor i com a periodista, dins la qual cal destacar l\'obra creativa (incloent-hi manuscrits originals i esborranys de les seves obres, traduccions, teatre, com\xc3\xa8dies, discursos, confer\xc3\xa8ncies i articles period\xc3\xadstics publicats a El Poble Catal\xc3\xa0 i La Veu de Catalunya)._NEWLINE_Del conjunt del fons, tamb\xc3\xa9 destaca la correspond\xc3\xa8ncia, que reuneix cartes rebudes de diverses personalitats del m\xc3\xb3n literari i pol\xc3\xadtic del moment, aix\xc3\xad com la documentaci\xc3\xb3 produ\xc3\xafda en funci\xc3\xb3 de la seva activitat associativa i pol\xc3\xadtica (on sobresurt, pel seu inter\xc3\xa8s, la relacionada amb la guerra civil i amb l\'exili (el Consell Nacional de la Democr\xc3\xa0cia Catalana, els discursos i les confer\xc3\xa8ncies, el dietari de la guerra i el de l\'exili). Finalment, el fons conserva documentaci\xc3\xb3 sobre el productor del fons, com ara homenatges, notes biogr\xc3\xa0fiques i reculls de premsa.'